Broj: 711-I-1049-P-261-20/21-06-19

Zagreb, 28. svibnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave podnesene protiv** **dužnosnika Đure Bukvića, općinskog načelnika Općine Lukač**, na 128. sjednici, održanoj 28. svibnja 2021.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Đure Bukvića, općinskog načelnika Općine Lukač, neće se pokrenuti, s obzirom da iz prikupljenih podataka i dokumentacije ne proizlazi da je dužnosnik pogodovao sinu na način da je organizirao manifestacije povodom Dana Općine Lukač i Dana državnosti Republike Hrvatske u sklopu ugostiteljskog objekta čiji je vlasnik sin dužnosnika te navedene okolnosti ne upućuju na moguću povredu odredbi ZSSI-a počinjenu od strane dužnosnika.**

Obrazloženje

 Povjerenstvo je dana 23. veljače 2020.g. zaprimilo neanonimnu prijavu mogućeg sukoba interesa podnesenu protiv dužnosnika Đure Bukvića, općinskog načelnika Općine Lukač koja je zaprimljena u knjizi ulazne pošte Povjerenstva pod brojem: 711-U-4127-P-261/20-01-4, povodom koje je otvoren predmet broj P-261/20.

 U predmetnoj prijavi prijavitelj navodi da je dužnosnik Đuro Bukvić pogodovao svojem bivšem poduzeću Krijesnica, čiji je sada vlasnik njegov sin na način da svake godine povodom Dana Općine Lukač i Dana državnosti Republike Hrvatske dovodi i plaća iz općinskog budžeta poznate izvođače na prostor školskog vrta, a da se manifestacije održavaju u samom sklopu kafića koji drži njegov sin te mu se time pogoduje. Nadalje, navodi se kako na besplatne koncerte dođe oko dvije do tri tisuće ljudi koji tamo borave do jutra, jedu besplatan grah i piju piće, a kasnije se kafić puni te ima svoje šankove izvan objekta.

Povjerenstvo je od Općine Lukač zatražilo podatke je li Općina Lukač tijekom mandata načelnika Đure Bukvića, a povodom Dana Općine Lukač i Dana državnosti organizirala prigodne glazbene koncerte te ukoliko jest, kojih godina su navedeni koncerti organizirani te je li i prije mandata dužnosnika takav način obilježavanja Dana Općine i Dana državnosti bio uobičajen. Isto tako Povjerenstvo je zatražilo podatke na koji način se vrši izbor izvođača koji će na koncertima svirati, gdje se navedeni koncerti održavaju (ugostiteljski objekti, javne površine itd.) i u čijem vlasništvu te na koji način se navedeni koncerti financiraju (općinski proračun ili privatne donacije). Nadalje, a ukoliko se navedeni koncerti financiraju iz proračuna Općine kojom stavkom proračuna je predviđeno navedeno financiranje, a ukoliko se financiraju privatnim donacijama tko su donatori (privatne ili fizičke osobe i koje) te organizira li Općina Lukač povodom Dana Općine Lukač i Dana državnosti postavljanje prigodnih štandova s hranom i pićem te prigodnim proizvodima i ukoliko organizira provodi ili se natječaj kojim se odlučuje koji obrtnici/pravne osobe/fizičke osobe će prodavati svoje proizvode.

Općina Lukač odgovorila je na traženje Povjerenstva dopisom, KLASA: 711-01/20-01/1, URBROJ: 2189/04-04-20-2 od 26. studenog 2020.g., navodeći da su povodom Dana Općine Lukač organizirana dva koncerta, a povodom Dana državnosti jedan koncert te da su navedeni koncerti organizirani 2018.g. i 2019.g. Navodi se i kako je dužnosnik Đuro Bukvić na funkciji od 2005.g. te da je prije 2018.g. praksa bila da se događanja odvijaju u svakom mjesnom odboru, ali da je zbog problema oko organizacije i okupljanja manjeg broja ljudi na zahtjev mjesnih odbora i stanovnika odlučeno da se obilježavanje Dana Općine i Dana državnosti organizira na jednom mjestu. Nadalje, navodi se da je izbor izvođača kao i mjesto koncerata izvršeno po prijedlogu Povjerenstva za obilježavanje Dana Općine Lukač i ostalih manifestacija povodom održavanja državnih praznika i vjerskih blagdana. Navodi se da su predmetni koncerti organizirani na javnoj površini u vlasništvu Općine Lukač i financirani iz proračuna Općine. Navodi se da je u proračunu pod stavkom 196- Kazališne priredbe i koncerti predviđen trošak navedenih manifestacija. Isto tako, navodi se da Općina ne organizira postavljanje prigodnih štandova povodom Dana Općine i Dana državnosti.

U prilog svojim navodima Općina Lukač dostavila je Odluku o imenovanju Povjerenstva za obilježavanje dana Općine Lukač i ostalih manifestacija povodom obilježavanja državnih praznika i vjerskih blagdana donesenu 29. lipnja 2018.g. kojom su kao članovi Povjerenstva izabrani …….. ……… (predsjednik Općinskog vijeća), ……… ………. (zamjenik načelnika) i …….. ………. (vijećnik Općinskog vijeća).

Nadalje, dostavljeni su i zapisnici sa 1., 2., 3. i 4. sjednice navedenog Povjerenstva iz kojih je razvidno da su članovi Povjerenstva predlagali način na koji će se održati obilježavanje Dana Općine i Dana državnosti u 2018.g. i 2019.g. kao i prijedloge izvođača i mjesta održavanja predmetnih manifestacija. Isto tako, iz dostavljenih zapisnika razvidno je da dužnosnik nije bio prisutan pa samim time niti sudjelovao na sjednicama Povjerenstva.

Iz dostavljenih Odluka o odabiru izvođača povodom Dana Općine i Dana državnosti u 2018.g. i 2019.g. razvidno je da je odluke donio dužnosnik na Prijedlog navedenog Povjerenstva.

Iz dostavljenog izvatka Općinskog suda u Virovitici., Zemljišnoknjižnog odjela …………, k.o. ………, ….. ……… razvidno je da je pašnjak na kojem su se održavale predmetne manifestacije u vlasništvu Općine Lukač.

Iz godišnjeg izvještaja o izvršenju proračuna Općine Lukač za razdoblje od 1.1.-31-12- 2018.g. za kazališne priredbe i koncerte bio namijenjen iznos od 31.000,00 kn, a utrošen iznos od 30.918,75 kuna. Iz godišnjeg izvještaja o izvršenju proračuna Općine Lukač za razdoblje od 1.1.-31-12- 2019.g. za kazališne priredbe i koncerte bio namijenjen iznos od 100.000,00 kuna, a utrošen iznos od 92.346,70 kuna.

Iz dostavljenih računa i ponuda utvrđeno je da tamburaškom sastavu Fijaker d.o.o. za nastup dana 13. listopada 2018.g. isplaćen iznos od 27.500,00 kuna, a tamburaškom sastavu Slavonske lole za nastup dana 12. listopada 2019.g. iznos od 22.500,00 kuna.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. stavkom 1. podstavkom c) ZSSI-a dužnosnicima je zabranjeno zloupotrijebiti posebna prava dužnosnika koja proizlaze ili su potrebna za obavljanje dužnosti te je podstavkom i) propisano da dužnosnici ne smiju na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi. Pritom je člankom 4. stavkom 2. ZSSI-a propisano je da je član obitelji dužnosnika u smislu ovog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj odnosno posvojenik dužnosnika.

Povjerenstvo je uvidom u sve dostavljene podatke i dokumentaciju utvrdilo kako su se predmetne manifestacije odvijale na nekretnini u vlasništvu Općine Lukač te da dužnosnik nije samoinicijativno odlučivao o izvođačima niti mjestu održavanja manifestacija već je postupao sukladno prijedlogu Povjerenstva slijedom čega ne proizlazi da je dužnosnik koristio svoj položaj kao općinski načelnik Općine Lukač kako bi pogodovao svome sinu.

Slijedom navedenog, Povjerenstvo je donijelo odluku kao što je to navedeno u izreci ovog akta.

 PREDSJEDNICA POVJERENSTVA

 Nataša Novaković, dipl.iur

Dostaviti:

1. Dužnosnik Đuro Bukvić, elektronička dostava
2. Na znanje podnositelju prijave
3. Objava na internetskoj stranici Povjerenstva
4. Pismohrana